ปคบ. ร่วมกับ อย. ทลายโรงงานผลิตยาฟ้าทะลายโจรปลอม
พลตำรวจตรี ณัฐศักดิ์ เชาวนาศัย ผู้บังคับการปราบปรามการกระทำความผิดเกี่ยวกับการคุ้มครองผู้บริโภค หรือ ปคบ. และ เภสัชกรหญิง สุภัทรา บุญเสริม ผู้ทรงคุณวุฒิด้านมาตรฐานผลิตภัณฑ์ด้านสาธารณสุข รักษาการรองเลขาธิการคณะกรรมการ อาหารและยา ร่วมกันแถลงผลการปฏิบัติบุกตรวจค้นโรงงานผลิตฟ้าทะลายโจรปลอม มูลค่ารวมกว่า 1 ล้าน 1 แสนบาท การสืบสวนจับกุมครั้งนี้ เนื่องจากมีผู้ร้องเรียนแจ้งว่า ได้สั่งซื้อยาสมุนไพรฟ้าทะลายโจรผ่านช่องทางเฟซบุ๊ก จากผู้ขายรายหนึ่ง ที่อ้างตัวว่าเป็นเจ้าของโรงงานผลิตเครื่องสำอางและอาหารเสริม ย่านคลองสามวา กรุงเทพฯ และได้รับอนุญาตจากเจ้าของผลิตภัณฑ์ให้ผลิตยาฟ้าทะลายโจร ผู้เสียหายจึงได้สั่งซื้อยาฟ้าทะลายโจร รวมราคากว่า 1 ล้าน 1 แสนบาท โดยผู้เสียหายได้โอนเงินและรับสินค้าครบตามจำนวน ต่อมาผู้เสียหายได้ตรวจสอบพบว่า ผงยาฟ้าทะลายโจรภายในแคปซูลมีลักษณะแตกต่างจากท้องตลาดทั่วไป จึงได้สอบถามไปยังบริษัท ซึ่งเป็นเจ้าของผลิตภัณฑ์และได้รับการยืนยันว่า ผลิตภัณฑ์ดังกล่าว มีรูปแบบฉลากแตกต่างจากของจริงและไม่ได้เป็นผลิตภัณฑ์ยาฟ้าทะลายโจร ที่ได้รับอนุญาตให้ผลิตหรือเคยสั่งทำกับบริษัทฯ แต่อย่างใด ผู้เสียหายจึง ติดต่อกับเจ้าของเพจฯ ที่ประกาศขาย เพื่อขอคืนสินค้าและขอเงินคืน ปรากฏว่า ได้รับการบ่ายเบี่ยง ภายหลังเจ้าหน้าที่จึงได้นำหมายศาล เข้าทำการตรวจค้น สำนักงาน โรงงานผลิตและโกดังเก็บของ รวม 3 จุด  พบพยานหลักฐานที่เกี่ยวข้องกับการผลิตยาสมุนไพรฟ้าทะลายโจรปลอมจำนวนหลายรายการและตรวจยึดยาสมุนไพรฟ้าทะลายโจรปลอม จากผู้ร้องเรียน  จำนวน 5,000 กระปุก นำส่งพนักงานสอบสวนดำเนินคดีด้านเภสัชกรหญิง สุภัทรา เตือนให้ประชาชนระมัดระวังในการซื้อผลิตภัณฑ์ฟ้าทะลายโจร ทางออนไลน์ เพราะไม่สามารถเห็นสินค้าจริงก่อนซื้อ ซึ่งขณะนี้ มีผู้ฉวยโอกาสหลอกขายฟ้าทะลายโจรผิดกฎหมายเป็นจำนวนมาก